作者：罗志仁
词牌/韵律：风流子

paragraphs: 歌咽翠眉低。
湖船客、尊酒谩重携。
正断续斋钟，高峰南北，飘零野褐，太乙东西。
凄凉处，翠连松九里，僧马溅障泥。
葛岭楼台，梦随烟散，吴山宫阙，恨与云霁。
灵峰飞来久，飞不去，有落日断猿啼。
无限风荷废港，露柳荒畦。
岳公英骨，麒麟旧冢，坡仙吟魄，莺燕长堤。
欲吊梅花无句，素壁慵题。